'હાઉડી મોદી' વખતે અમેરિકા સાથે થયેલ $2.5 અબજનો સોદો આખરે રદ | Vyaapaar Samachar
'હાઉડી મોદી' વખતે અમેરિકા સાથે થયેલ $2.5 અબજનો સોદો આખરે રદ
india-news | June 09, 2021, 11:55 PM | updated June 10, 2021, 4:04 PM
મુંબઇઃ ભારતીય કંપની પેટ્રોનેટ એલએનજી દ્વારા વર્ષ 2019માં હાઉદી મોદી કાર્યક્રમ વખતે લિક્વિફાઇડ નેચરલ ગેસની આયાત કરવા માટે અમેરિકા સાથે થયેલો સોદો આખરે રદ કરવામાં આવ્યો છે. પેટ્રોનેટ એલએજી લિમિટેડ એ સપ્ટેમ્બર 2019માં અમેરિકામાં 'હાઉડી મોદી' દરમિયાન 40 વર્ષની ગેસ સપ્લાયના બદલામાં અમેરિકાના ટેલ્યુરિયનના એનએલજી પ્રોજેક્ટમાં 2.5 અબજ ડોલરનું મૂડીરોકાણ કરવા એમઓયુ કર્યા હતા તેને છેવટે રદ કરવામાં આવ્યા છે.
ઉલ્લેખનિય છે કે, સપ્ટેમ્બર 2019માં ભારતના વડાપ્રધાન નરેન્દ્ર મોદીની અમેરિકાના હ્યુસ્ટનની મુલાકાત વખતે 'હાઉડી મોદી' કાર્યક્રમ દરમિયાન આ કરાર પર હસ્તાક્ષર કરવામાં આવ્યા હતા. જે વિદેશમાં શેલ ગેસની નિકાસ કરવા માટે અમેરિકામાં થયેલા સૌથી મોટા વિદેશી રોકાણ પૈકીનું એક હતુ.
પેટ્રોનેટ એલએનજી એ 21 સપ્ટેમ્બર, 2019ના રોજ, ટેલ્યુરિયન ઇન્કના પ્રસ્તાવિત ડ્રિફ્ટવુડ એલએનજી ટર્મિનલથી 40 વર્ષ માટે એલએનજીની વાર્ષિક 50 લાખ ટન સુધીની ખરીદી માટેના સમજૂતી પર હસ્તાક્ષર કર્યા હતા. પેટ્રોનેટ એલએનજી એ આ ડ્રિફ્ટવુડની 18 ટકા હિસ્સેદાગી માટે 2.5 અબજ ડોલરનું મૂડીરોકાણ કરવાનું હતુ.
પેટ્રોનેટ એલએનજી કંપનીના મેનેજિંગ ડિરેક્ટર અને સીઇઓ એ.કે.સિંહે જણાવ્યુ કે, આ એમઓયુને લંબાવવામાં આવ્યો નથી. હાલ તેમની સાથે અમારા કોઇ નવા કરાર થયા નથી. તેમણે ઉમેર્યુ કે, આરંભિક સમજૂતી હતી તે હવે સમાપ્ત થઇ ગઇ છે. આ આરંભિક સમજૂતીની સમય મર્યાદા અગાઉ ત્રણ વખત 31 મે, 2020 અને ત્યાર બાદ 31 ડિસેમ્બર 2020 સુધી લંબાવવામાં આવી હતી. તેમણે કહ્યુ કે, અમને ટેલુરિયન્સ તરફથી આ સમજૂતી આગળ વધારવા માટે કોઇ વિનંતી મળી નથી. જો કે તેમણે વિસ્તૃત માહિતી આપવા ઇન્કાર કર્યો.
એવુ મનાય છે કે, ભારતીય કંપની દ્વારા રજૂ કરાયેલા ભાવે વિદેશી કંપની એલએનજી આપવા તૈયારી દર્શાવી રહી ન હતી. તેથી છેવટે મૂડીરોકાણ કરવાની સમજૂતી દોઢ વર્ષ બાદ પડતી મૂકવાનો નિર્ણય લેવાયો છે.
હવે કતાર તરફ નજર
ભારતની સૌથી મોટી ગેસ આયાતકાર કંપની પેટ્રોનેટ દેશની વધતી ઇંધણની જરૂરિયાતને પહોંચી વળવા માટે વિવિધ સ્ત્રોત તરફ નજર દોડાવી રહી છે. હવે કંપનીએ એલએનજીની આયાત માટે કતારના સપ્લાયરો સાથે વાતચીત શરૂ કરી છે એવું કંપનીએ જણાવ્યુ હતુ. વધુમાં જણાવ્યુ કે, કતારથી વાર્ષિક 75 લાખ ટન એલએનજીની આયાત કરવા માટે કરેલ લાંબા ગાળાનો સોદો માર્ચ 2028માં સમાપ્ત થઇ રહ્યો છે અને કંપની પાસે આ ડીલની સમય મર્યાદા વધારવા માટે ડિસેમ્બર 2023 સુધીનો જ સમય છે.